
 31.3.2020
 BG
 Официален вестник на Европейския съюз
 L 98/2
 РЕГЛАМЕНТ ЗА ИЗПЪЛНЕНИЕ (ЕС) 2020/464 НА КОМИСИЯТА
 от 26 март 2020 година
 за установяване на определени правила за прилагането на Регламент (ЕС) 2018/848 на Европейския парламент и на Съвета във връзка с необходимите документи за признаване със задна дата на периоди за целите на прехода към биологично производство, производството на биологични продукти и информацията, която е необходимо да бъде предоставяна от държавите членки
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) No 834/2007 на Съвета (1), и по-специално член 10, параграф 6, член 14, параграф 3, член 15, параграф 3, член 16, параграф 3, член 17, параграф 3 и член 26, параграф 7, буква г) от него,
 като има предвид, че:
 (1)
 В глава III от Регламент (ЕС) 2018/848 се определят общите правила за производството на биологични продукти, докато подробните правила за производство се съдържат в приложение II към посочения регламент. За да се осигурят хармонизирани условия за изпълнението на същия регламент следва да бъдат определени някои допълнителни правила.
 (2)
 Преходът към метод на биологично производство изисква определени периоди на адаптиране на всички използвани средства. Изискваният период на преход към биологично производство започва най-рано след като земеделският стопанин или операторът, който произвежда водорасли или аквакултурни животни, е уведомил компетентните органи за дейността си. Като изключение и при определени условия предишен период може да бъде признат със задна дата като част от периода на преход към биологично производство. Следва да бъдат определени документите, които трябва да бъдат предоставени на компетентните органи с оглед признаването със задна дата на предишен период.
 (3)
 За да се гарантира спазването на високо равнище на хуманно отношение към животните, като се отчитат специфичните за съответния вид потребности в рамките на биологичното животновъдно производство, е необходимо да се определят гъстотата на животните, минималната повърхност на закритите и откритите площи и техните характеристики, както и техническите изисквания и характеристики за сгради и открити пространства за едър рогат добитък, овце, кози, еднокопитни животни, животните от семейство еленови, свине, домашни птици и зайци. Освен това следва да се определят и минималните периоди, които трябва да се спазват за хранене на бозаещи животни, за предпочитане с майчино мляко.
 (4)
 За да се гарантира спазването на високо равнище на хуманно отношение към животните, като се отчитат специфичните за съответния вид потребности в рамките на биологичното производство на аквакултурни животни, е необходимо също така да се определят правила по отношение на гъстотата на животните за отделните видове или групи видове, както и характеристиките на производствените системи и садковите системи за аквакултурните животни.
 (5)
 Преработените биологични продукти следва да се произвеждат, като се използват методи на преработка, които гарантират, че биологичните характеристики и качества на продуктите се запазват на всички етапи от биологичното производство. Предвид големия брой техники, използвани при преработката на хранителни продукти в